KIRJALLINEN KYSYMYS E-3505/00 esittäjä(t): Piia-Noora Kauppi (PPE-DE) komissiolle. Maataloustuen valvonta ja sanktiopolitiikka.



Virallinen lehti nro 163 E , 06/06/2001 s. 0144 - 0145



KIRJALLINEN KYSYMYS E-3505/00 esittäjä(t): Piia-Noora Kauppi (PPE-DE) komissiolle (10. marraskuuta 2000) Aihe: Maataloustuen valvonta ja sanktiopolitiikka Suomi joutunee puutteellisen valvonnan takia maksamaan takaisin saamaansa EU:n maataloustukea noin 25 miljoonaa markkaa. Kyseinen summa kattaa Suomen koko EU-jäsenyyskauden. Maatalousministerimme Kalevi Hemilä on julkisesti syyttänyt, että tukien väärinohjautuminen on aiheutunut EU:n äärimmäisen tiukasta, byrokraattisesta ja tarkasti säädellystä valvonnasta. Kysymys on hänen mielestään siitä, että tukikäytännön pienet puutteet aiheuttavat kohtuuttomia sanktioita. Yhden lehmän korvamerkin puuttuminen saattaa johtaa siihen, että tuki evätään koko karjalta. Samoin kiviraunion tai pienen ladon puuttuminen pinta-alalaskelmista voi viedä tuen koko peltoalalta. Maatalousministerit ovatkin esittäneet komissiolle rangaistuskäytännön yksinkertaistamista. 1. Haluan kysyä arvoisalta komission jäseneltä, onko rangaistuskäytännön yksinkertaistamista valmistelemaan jo perustettu työryhmä? 2. Miten komissio suhtautuu ehdotukseen, että tuen menetys voisi koskea vain yksittäistä tapausta kerrallaan? Franz Fischlerin komission puolesta antama vastaus (9. tammikuuta 2001) Kohtuuttomien seuraamusten määräämisen osalta komissio haluaa korostaa, että on tärkeätä noudattaa suhteellisuutta sovellettaessa yhdennettyä hallinto- ja valvontajärjestelmää koskevassa lainsäädännössä säädettyjä seuraamuksia. On kuitenkin selvää, että seuraamusjärjestelmää tarvitaan moitteettoman hallinnon ja yhteisön varojen suojaamisen varmistamiseksi. Yhteisön tukia hakevien henkilöiden on noudatettava sääntöjä, erityisesti tukikelpoisuutta koskevia sääntöjä, ja niitä, jotka eivät täytä tukikelpoisuusehtoja, on rangaistava suhteessa tekoon. Komission tiedossa ei ole, että seuraamuksia olisi sovellettu arvoisan parlamentinjäsenen esittämällä tavalla (tuen täydellinen epääminen suhteellisen vähäisen sääntöjenvastaisuuden vuoksi), vaikka se vahvistaakin, että prosentuaalista vähennystä voitaisiin soveltaa kokonaistukeen. Komissio haluaa tuoda kysyjän tietoon seuraavat seikat: - Komissio järjestää säännöllisesti komitean ja muiden asiantuntijaryhmien kokouksia, joissa keskustellaan tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23. joulukuuta 1992 annetusta komission asetuksesta (ETY) N:o 3887/92(1) ja sen muuttamisesta yhteistyössä jäsenvaltioiden kanssa. Keskusteluja on määrä tehostaa vuonna 2001. Lisäksi 25. lokakuuta 2000 annetussa neuvoston julistuksessa tarkoitettu tilapäinen työryhmä, jonka tehtävänä on koordinoida yksinkertaistamista koskevien ehdotusten analysointia ja käsittelyä, piti ensimmäisen istuntonsa 11. joulukuuta 2000. - Komissio ei voi yhtyä käsitykseen, että seuraamusten tulisi rajoittua ainoastaan siihen yksityiskohtaan, jota rikkomus koskee, esimerkiksi yhteen tukikelvottomaan eläimeen, koska tällainen menettely johtaisi tilanteeseen, jossa tuen hakija ei häviä mitään, mikä puolestaan saattaisi rohkaista tahalliseen sääntöjenvastaisuuteen. (1) EYVL L 391, 31.12.1992.